钦定古今图书集成/明伦汇编/氏族典/第204卷 > 高保寅
## 钦定古今图书集成/明伦汇编/氏族典/第204卷 > 高保寅

按《十国春秋》，荆南高保寅，字齐巽，文献王子。晋天福
七年，以荫授太子舍人，赐绯，累加检校司空。贞懿王
时，奏授节院使。宋兴，保勗既袭荆南节镇，命保寅入
觐汴京。太祖召对便殿，慰籍甚至，授掌书记遣还。保
寅语保勖曰：“真主出世，天将混一区宇，宜首率诸国
奉土归朝，无为他人取富贵资也。”保勗不听。及宋将
慕容延钊等征武陵，道出京口，保寅奉牛酒犒军。太
祖嘉其功，驿召赴阙，除将作监，充内作坊使，赐第一
区。俄知宿州。乾德四年，丁母艰，起复，转少府监。开宝
五年，知怀州，历司农、卫尉二卿。是州本隶河阳，时赵
普为帅，与保寅素有隙，事多抑制，保寅心不能平，手
疏请罢支郡之制，宋太宗从之，颇韪其言。又为西川
诸州都巡检使，改光禄卿，历知同、汝二州，改光化军。
卒，年六十八。讣闻，朝廷赙钱十万，废朝一日。